
Parlamentul  României

Camera  Deputaţilor
COMISIA PENTRU SĂNĂTATE           COMISIA JURIDICĂ , DE

                ŞI FAMILIE                            DISCIPLINĂ ŞI IMUNITĂŢI

      Nr. 28/ 241 / 7 octombrie 2010                Nr.31/707/7 octombrie 2010
BIROULUI PERMANENT

AL

CAMEREI DEPUTAŢILOR,

Vă înaintăm, alăturat, RAPORTUL COMUN asupra proiectului de Lege pentru modificarea Legii nr.95/2006 privind reforma în domeniul sănătăţii (PL-x 427/2010), trimis spre dezbatere, în fond, Comisiei pentru sănătate şi familie cu adresa nr.427 din 1 septembrie 2010, înregistrat cu nr.28/240 din 2 septembrie 2010 şi Comisiei juridice, de disciplină şi imunităţi, cu adresa nr. PL-x 427 din 1 septembrie 2010, înregistrat cu nr.31/707 din 2 septembrie 2010.

În raport de obiectul şi conţinutul său, proiectul de lege face parte din categoria legilor organice.

   PREŞEDINTE,                                 PREŞEDINTE,

              RODICA NASSAR                              DANIEL BUDA

PARLAMENTUL ROMÂNIEI

CAMERA DEPUTAŢILOR

COMISIA PENTRU SĂNĂTATE        COMISIA JURIDICĂ , DE

                ŞI FAMILIE                        DISCIPLINĂ ŞI IMUNITĂŢI

      Nr. 28/ 241 / 7 octombrie 2010             Nr.31/707/7 octombrie 2010
RAPORT COMUN
asupra  proiectului de Lege pentru modificarea Legii nr.95/2006 privind reforma în domeniul sănătăţii, republicată

În temeiul dispoziţiilor art.95 din Regulamentul Camerei Deputaţilor, republicat, cu modificările ulterioare, Comisia pentru sănătate şi familie şi Comisia juridică, de disciplină şi imunităţi au fost sesizate spre dezbatere, în fond, cu  proiectul de Lege pentru modificarea Legii nr.95/2006 privind reforma în domeniul sănătăţii, trimis cu adresa nr. PL-x. 427 din 1 septembrie 2010 şi înregistrat cu nr.  28/240 din 2 septembrie 2010  şi, respectiv 31/707 din 2 septembrie 2010.
Potrivit prevederilor art.75 din Constituţia României, republicată şi ale art.92 alin.(9) pct.2 din Regulamentul Camerei Deputaţilor, republicat, Camera Deputaţilor este Cameră decizională.
Senatul, în calitate de primă Cameră sesizată, a adoptat proiectul de lege, în calitate de primă Cameră sesizată, în condiţiile articolului 75 alineatul (2) teza a III-a din Constituţia României, republicată.
Consiliul Legislativ a avizat favorabil iniţiativa legislativă, cu observaţii şi propuneri, conform avizului nr.210 din 10 martie 2010.

Guvernul României nu  susţine adoptarea acestui proiect de lege, conform punctului de vedere  transmis prin adresa cu nr.1059 din 19 aprilie 2010.

Ministerul Sănătăţii nu susţine adoptarea proiectului de Lege pentru modificarea Legii nr.95/2006 privind reforma în domeniul sănătăţii, republicată, conform adresei cu nr.57798 din 1 octombrie 2010.

Proiectul de lege are ca obiect de reglementare completarea Legii nr.95/2006 privind reforma în domeniul sănătăţii, cu modificările şi completările ulterioare, în sensul interzicerii testării medicamentelor pe subiecţi umani în vârstă de până la 14 ani, prin prevederea acestei fapte drept infracţiune.

În conformitate cu prevederile art.61 din Regulamentul Camerei Deputaţilor, republicat, cu modificările ulterioare, membrii Comisiei juridice, de disciplină şi imunităţi au examinat proiectul de Lege în şedinţa din 20 septembrie 2010. La dezbateri au fost prezenţi 20 deputaţi din numărul total de 27 de membri ai Comisiei juridice, de disciplină şi imunităţi.
În conformitate cu prevederile art.61 din Regulamentul Camerei Deputaţilor, republicat, cu modificările ulterioare, membrii Comisiei pentru sănătate şi familie au examinat proiectul de Lege în şedinţa din 5 octombrie 2010. La lucrările Comisiei a participat, în calitate de invitat, din partea Ministerului Sănătăţii, domnul Cristian Anton Irimie – secretar de stat. Din numărul total de 18 membri ai Comisiei pentru sănătate şi familie au participat la dezbateri 13 deputaţi.
În urma dezbaterilor, membrii Comisiei juridice, de disciplină şi imunităţi şi ai Comisiei pentru sănătate şi familie au constatat faptul că nu se impune incriminarea testării medicamentelor pe subiecţi umani în vârstă de până la 14 ani, cu atât mai mult cu cât acest fapt ar elimina posibilitatea testării inclusiv a medicamentelor ce se adresează pacienţilor cu vârste între 0 – 14 ani. Aprobarea şi desfăşurarea studiilor clinice în România, inclusiv a celor care implică populaţie pediatrică, se desfăşoară într-un context legislativ complet actualizat şi armonizat cu cel european în domeniu, iar marea majoritate a studiilor sunt multicentrice, multinaţionale, documentele ce însoţesc cererea de aprobare a unui studiu clinic în România fiind aceleaşi ca în celelalte state membre ale Uniunii Europene. 

Iniţiativa legislativă contravine Directivei 2001/20/CE a Parlamentului European şi a Consiliului din 4 aprilie 2001 privind armonizarea legislaţiei, reglementărilor şi măsurilor administrative ale statelor membre, referitoare la implementarea regulilor de bună practică în desfăşurarea studiilor clinice efectuate pe medicamente de uz uman, transpusă în ordinul ministrului sănătăţii nr.904/2006 precum şi Regulamentului (CE) nr.1901/2006 al Parlamentului European şi al Consiliului din 12 decembrie 2006 privind medicamentele de uz pediatric şi de modificare a regulamentului (CEE) nr.1768/92, a Directivei 2001/20/CE, a Directivei 2001/83/CE şi a regulamentului (CE) nr.726/2004 (care trebuie respectat de toate statele membre ale Uniunii Europene, fără a fi transpus în legislaţia naţională). Nerespectarea prevederilor legislative europene poate atrage sancţiuni la adresa României, din partea Comisiei Europene, pentru nerespectarea acquis-ului comunitar. 

În urma examinării proiectului de Lege, membrii Comisiei juridice, de disciplină şi imunităţi au hotărât, cu unanimitate de voturi, să propună plenului Camerei Deputaţilor, spre dezbatere şi adoptare, raportul de respingere a proiectului de Lege pentru modificarea Legii nr.95/2006 privind reforma în domeniul sănătăţii (PL-x427/2010).
În urma examinării proiectului de Lege, membrii Comisiei pentru sănătate şi familie au hotărât, cu unanimitate de voturi, să propună plenului Camerei Deputaţilor, spre dezbatere şi adoptare, raportul de respingere a proiectului de Lege pentru modificarea Legii nr.95/2006 privind reforma în domeniul sănătăţii (PL-x427/2010).

În raport cu obiectul şi conţinutul reglementării, proiectul de lege face parte din categoria legilor organice.
PREŞEDINTE,                                     PREŞEDINTE,

              RODICA NASSAR                              DANIEL BUDA
            Consilier parlamentar Livia Spînu                              Consilier parlamentar Rodica Penescu

            Consultant parlamentar Cristina Bologan                                                                                                                                                                                                                                      

